ปิดประตู-ขวางตร. ยื้อเวลาทลายบ่อน เลยจับได้แค่ 10 คน (คลิป)
ตำรวจ ทหาร บุกทลายบ่อนพนันครบวงจร ทั้งไฮโล โต๊ะบอล บาคาร่า ย่านหนองจอก แต่รวบนักพนันได้แค่ 10 คน เงินสดเพียง 1,395 บาท เผยกว่าเจ้าหน้าที่จะเข้าถึงตัวบ่อนที่ใช้วิธีเปิดโต๊ะสนุ้กเกอร์บังหน้า เสียเวลาไปเกือบชั่วโมง เพราะมีประตูเหล็กใส่รหัสเข้าออก 2 ชั้น กั้นถ่วงเวลาให้นักพนันส่วนใหญ่หนีออกทางช่องทางลับ ด้านตำรวจเตรียมเรียกเจ้าของโต๊ะสนุ้กเกอร์มาสอบหาตัวคนทำบ่อน,ตำรวจทหารบุกทลายบ่อนย่านหนองจอก โดยเมื่อเวลา 21.30 น. วันที่ 16 ก.ย. พ.ต.อ.พรเทพ สูติปัญญา ผกก.สน.หนองจอก พร้อมด้วย พ.ท.โกวิท สังขนครา ผบ.ควบคุม ร.2 พัน. 3 รอ. ร.อ.สมาน จิตยุติ ผบ.หมวด ร้อย รส.ที่ 3 ร.2 พัน. 3 รอ.(ชป.หนองจอก) สนธิกำลังร่วมกับเจ้าหน้าที่ตำรวจฝ่ายสืบสวน ฝ่ายปราบปราม สน.หนองจอก และเจ้าหน้าที่ทหารร้อย รส.ที่ 3 กว่า 20 นาย บุกทลายบ่อนการพนันครบวงจร ภายในสมาคมประดิพัทธ์เลิศนิรันดร์ เลขที่ 211/23 หมู่ 3 ถนนบุรีภิรมย์ แขวงกระทุ่มราย เขตหนองจอก หลังได้รับรายงานว่ามีการลักลอบเปิดให้เล่นการพนัน,บ่อนดังกล่าว ลักษณะเป็นโกดังขนาดใหญ่ เนื้อที่ประมาณ 1 ไร่เศษ ห่างจากตลาดหนองจอกประมาณ 300 เมตร ด้านในเป็นที่จอดรถ มีรถยนต์ประมาณ 10 คัน และรถจักรยานยนต์อีกประมาณ 20 คัน จอดอยู่ ถัดจากที่จอดรถเป็นห้องกระจก ภายในมีโต๊ะสนุ้กเกอร์หยอดเหรียญ ซอยเป็นห้องๆ 7 ห้อง เมื่อเดินผ่านเข้าไป พบประตูเหล็กใช้รหัสปลดล็อก เจ้าหน้าที่ต้องงัดประตูเข้าไป แต่พบประตูเหล็กมีรหัสขวางอีก 1 ชั้น รวมใช้เวลาเกือบ 1 ชม.ถึงจะเข้าไปในตัวบ่อนได้,ด้านในเป็นห้องโถงขนาดใหญ่ติดแอร์ 2 ห้อง ห้องแรกเป็นโต๊ะรับแทงพนันบอลออนไลน์ และห้องรับแลกชิปแทนเงินสด พบเครื่องพรินเตอร์ สลิปหลักฐานการพนันฟุตบอลวางอยู่บนโต๊ะ ส่วนห้องโถงอีกห้องเป็นส่วนของห้องพนัน ทั้งไฮโล และบาคาร่า พบนักพนันเหลืออยู่ 10 คน เป็นชาย 8 คน หญิง 2 คน ส่วนใหญ่อายุประมาณ 40-50 ปี ไม่มีใครรับเป็นเจ้ามือ หรือผู้ดูแล ทั้งนี้ เจ้าหน้าที่ตรวจยึดของกลางเป็นเงินสด 1,395 บาท ไพ่ 16 สำรับ ลูกเต๋า 9 ชุด ถ้วยไฮโล 3 ชุด แผ่นชิป ระบุ 20, 40, 50, 100 และ 300 บาท จำนวนหนึ่ง โต๊ะไฮโล 2 ตัว โต๊ะบาคาร่า 1 ตัว ก่อนนำตัวนักพนันและของกลางทั้งหมดมาที่ สน.หนองจอก,รายงานข่าวแจ้งว่า ขณะเจ้าหน้าที่บุกเข้าจับกุมนั้น มีนักพนันอยู่ภายในจำนวนมาก แต่เนื่องจากประตูทางเข้าเป็นประตูเหล็ก อีกทั้งยังต้องเปิดด้วยรหัส ทำให้การเข้าจับกุมนักพนันเป็นไปอย่างล่าช้า ประกอบกับภายในมีช่องลับไว้ให้นักพนันหลบหนีอีกหลายทาง ทำให้จับนักพนันได้เพียงไม่กี่คน,ขณะที่ พ.ต.อ.พรเทพกล่าวว่า เจ้าหน้าที่ได้รับการร้องเรียนจากประชาชน จุดดังกล่าวมีการลักลอบ เปิดให้เล่นการพนันโดยด้านหน้าเปิดเป็นโต๊ะสนุ้กเกอร์บังหน้า หลังได้รับการร้องเรียนได้ประสานเจ้าหน้าที่ทหารร่วมกันเข้าตรวจสอบ แต่สามารถจับนักพนันได้เพียงไม่กี่คน เนื่องจากมีการติดตั้งประตูรหัส และมีช่องทางหลบหนีหลายทาง อย่างไรก็ตาม จะเรียกเจ้าของพื้นที่มาสอบสวนว่า จุดดังกล่าวมีผู้ใดมาเช่าต่อ และมีผู้ใดเป็นเจ้าของ อีกทั้งขณะเข้าจับกุมไม่มีผู้ใดรับเป็นเจ้ามือหรือผู้ดูแลจึงต้องสอบสวนต่อไป เบื้องต้นแจ้งข้อหา ลักลอบเล่นการพนันกับนักพนันทั้ง 10 คน ก่อนนำตัวส่งพนักงานสอบสวน สน.หนองจอกดำเนินคดี
ตำรวจ ทหาร บุกทลายบ่อนพนันครบวงจร ทั้งไฮโล โต๊ะบอล บาคาร่า ย่านหนองจอก แต่รวบนักพนันได้แค่ 10 คน เงินสดเพียง 1,395 บาท เผยกว่าเจ้าหน้าที่จะเข้าถึงตัวบ่อนที่ใช้วิธีเปิดโต๊ะสนุ้กเกอร์บังหน้า เสียเวลาไปเกือบชั่วโมง
ทลายบ่อน,บ่อนการพนัน,บ่อนหนองจอก,นักพนัน,ข่าวหน้า 1,ข่าวทั่วไป